Brandstofpryse daal dalk minderArgieffoto Paul Joubert, senior navorser by die Solidariteit Navorsingsinstituut (SNI), sê indien die huidige vlakke van die rand en petroleumprodukpryse deur die loop van volgende week voortduur, sal die prys van petrol met ongeveer 18c per liter op 7 September daal, terwyl die groothandelprys van diesel met sowat 48c in dieselfde omstandighede sal daal. “Vroeër is dalings van onderskeidelik 31c en 58c verwag, met die voorbehoud dat ŉ swakker rand die prentjie kon verander.” Volgens Joubert sal die prys van 93 oktaan-petrol in Gauteng in September in die jongste verwagte omstandighede dan sowat R11,90 wees, terwyl die groothandelprys van ŉ liter diesel met 0,05%-swawelinhoud sowat R10,49 sal wees. “Dit sal steeds die laagste pryse sedert Maart 2016 wees.” Joubert sê in die afgelope vier jaar was daar slegs ses maande waarin petrol en diesel goedkoper as hierdie verwagte pryse was. “In reële terme (aangepas vir inflasie) het die prys van petrol eintlik ook beduidend gedaal oor die afgelope vier jaar. In 2012-randwaardes sal ŉ liter petrol in September eintlik R9,46 kos.”